Mens der forleden var heftig debat herhjemme om de betalingsgebyrer, danskerne må bløde for at betale regninger via PBS, arbejder internetgiganten Google tilsyneladende på en tjeneste, der kan koble banken helt ud af ligningen.

Tjenesten kaldes Pony Express og vil ifølge flere medier få debut i USA i slutningen af året. Her kan amerikanerne vælge at få regninger tilsendt til deres Gmail-indbakke - og ligefrem betale regningen, uden overhovedet at forlade mailen.

Pony Express tegner efter amerikanske forhold til at være et ganske usædvanligt produkt, fordi tjenesten skal sørge for, at tilmeldte brugere stopper med at få regninger i den fysiske postkasse. Til gengæld skal de automatisk lande i brugerens Gmail-indbakke.

Betal direkte fra mailen

Tilmelder man sig tjenesten, skal man tilnytte et betalingskort til sin Google-konto, og i øvrigt identificere sig, fx med kørekort, så Google er sikker på, at de rigtige mennesker får de rigtige regninger. Tjenesten vil, ifølge mediet Re/code, gøre det muligt at betale via det tilknyttede betalingskort direkte fra mailen, uden at man behøver hoppe en tur over i netbanken.

Tjenesten giver sågar brugerne mulighed for at dele og betale regninger automatisk.

Foreløbig er Pony Express ikke bekræftet af Google, og det vides derfor heller ikke, om Google har planer om at espandere tjenesten internationalt. Til gengæld står det klart, at Google med sådan en tjeneste vil komme til at råde over bunkevis af data om kundernes økonomi og forbrug, der kan være springbræt for yderligere finansielle tjenester.

Bankerne bliver åndet i nakken

Herhjemme kunne Danske Bank-direktør Tonny Thierry i sin egenskab af formand for Finansrådet i december erklære, at den finansielle sektor føler sig åndet i nakken af de amerikanske tech-giganter, der i stigende grad begynder at interessere sig for produkter, der ellers tidligere har hørt under bankernes domæner.